SL Uradni list Evropske unije C 66/29

Obvestilo o veljavnih protidampinških ukrepih za uvoz nekaterih pritrdilnih elementov iz železa ali jekla s poreklom iz Ljudske republike Kitajske, v skladu s priporočili in sklepi, ki jih je sprejel Organ Svetovne trgovinske organizacije za reševanje sporov dne 28. julija 2011 v ES – spor v zvezi s pritrdilnimi elementi (DS397)

2012/C 66/06

To obvestilo je objavljeno v skladu z Uredbo Sveta (ES) št. 1515/2001 o ukrepih, ki jih Skupnost lahko uvede na podlagi poročila, ki ga sprejme organ STO za reševanje sporov v zvezi s protidampinškimi in protisubvencijskimi zadevami (1) („pooblastitvena uredba STO“).

Organ STO za reševanje sporov („DSB“) je 28. julija 2011 sprejel poročilo pritožbenega organa in poročilo ugotovitvenega sveta, kot je bilo spremenjeno s poročilom pritožbenega organa v primeru „Evropske skupnosti – dokončni protidampinški ukrepi za nekatere pritrdilne elemente s Kitajske“ („Poročila“) (2).

V teh poročilih je bilo med drugim ugotovljeno, da EU ni ravnala v skladu s:

— členom 6.10 in členom 9.2 Protidampinškega sporazuma STO glede člena 9(5) Uredbe (ES) št. 1225/2009 o zaščiti proti dampinškemu uvozu iz držav, ki niso članice Evropske skupnosti (3) („osnovna protidampinška uredba EU“), kot se uporabljata v preiskavi uvoza nekaterih pritrdilnih elementov iz železa ali jekla s poreklom iz Ljudske republike Kitajske („preiskava o pritrdilnih elementih“),

— členi 6.4, 6.2 in 2.4 Protidampinškega sporazuma STO glede nekaterih vidikov ugotovitve dampinga v preiskavi o pritrdilnih elementih,

— členom 4.1 Protidampinškega sporazuma STO glede opredelitev industrije Unije,

— členom 3.1 in členom 3.2 Protidampinškega sporazuma STO glede upoštevanja obsega dampinškega uvoza v preiskavi o pritrdilnih elementih,

— členom 3.1 in členom 3.5 Protidampinškega sporazuma STO glede analize vzročne zveze ter

— členom 6.5 in členom 6.5.1 Protidampinškega sporazuma STO glede obdelave zaupnih podatkov.

Po posvetovanju s svetovalnim odborom je namen tega obvestila začeti pregled na podlagi pooblastitvene uredbe STO in zainteresirane strani obvestiti o tem, kako se bodo upoštevale navedene ugotovitve glede veljavnih ukrepov za uvoz nekaterih pritrdilnih elementov iz železa ali jekla s poreklom iz Ljudske republike Kitajske. Ti ukrepi so bili uvedeni z Uredbo Sveta (ES) št. 91/2009 z dne 26. januarja 2009 (4) („uredba o pritrdilnih elementih“) po preiskavi, ki jo je Komisija začela 9. novembra 2007. Obdobje preiskave („OP“) je zajemalo obdobje od 1. oktobra 2006 do 30. septembra 2007.

1. Ugotovitve v zvezi s členom 6.10 in členom 9.2 Protidampinškega sporazuma STO glede člena 9(5) osnovne protidampinške uredbe EU, kot se uporablja v preiskavi o pritrdilnih elementih

Člen 9(5) osnovne protidampinške uredbe EU določa, da bo za posamezne proizvajalce izvoznike v državah brez tržnega gospodarstva, ki niso deležni tržnogospodarske obravnave v skladu s členom 2(7)(c) osnovne protidampinške uredbe EU, veljala stopnja dajatve, ki se uporablja na ravni države, razen če taki izvozniki lahko dokažejo, da izpolnjujejo pogoje za individualno obravnavo, določeno v členu 9(5) osnovne protidampinške uredbe EU.

(a) Pregled veljavnih ukrepov

V skladu s poročili in pooblastitveno uredbo STO Komisija začenja pregled obravnave nekaterih zainteresiranih strani v preiskavi o pritrdilnih elementih, in sicer navedenih strani, ki menijo, da niso smele sodelovati v individualni obravnavi ali je niso zahtevale zaradi upravnih bremen iz člena 9(5) osnovne protidampinške uredbe EU, ali menijo, da niso zadostile vsem merilom iz navedenega člena.

Komisija poziva vse proizvajalce izvoznike v Ljudski republiki Kitajski, za katere trenutno veljajo protidampinški ukrepi za nekatere pritrdilne elemente iz železa ali jekla s poreklom iz Ljudske republike Kitajske za izvoz v Evropsko unijo, in ki menijo, da niso smeli sodelovati v individualni obravnavi ali je niso zahtevali zaradi upravnih bremen iz člena 9(5) osnovne protidampinške uredbe EU ali ker so menili, da niso zadostili vsem merilom iz navedenega člena, ter da bi bilo treba take ukrepe pregledati na podlagi pravnih razlag v skladu s členom 9(5) osnovne protidampinške uredbe EU iz poročil, da zahtevajo pregled na podlagi člena 1 pooblastitvene uredbe STO.

Pregledani ukrepi se lahko razveljavijo, spremenijo ali ohranijo, da so skladni s priporočili in sklepi DSB.

(b) Postopek in rok

Da bi bile zainteresirane strani upoštevane v tem pregledu, se morajo javiti najpozneje 30 dni po objavi tega obvestila v Uradnem listu in:

(i) navesti, da protidampinški ukrep, ki velja za vložnikov izvoz v Evropsko unijo, temelji na okoliščinah iz oddelka (a) ter

(ii) vsebovati informacije o obsegu izvoza v Evropsko unijo ter izvoznih cenah v smislu člena 2 osnovne protidampinške uredbe EU v obdobju preiskave, na podlagi katere je temeljila veljavna protidampinška dajatev.

Vse pisne vloge za pregled je treba poslati na naslov:

European Commission Directorate-General for Trade Directorate H — Fasteners investigation Office: N105 04/092 1049 Bruxelles/Brussel BELGIQUE/BELGIË Faks +32 22993704 E-naslov: TRADE-AD-FASTENERS-DSB@ec.europa.eu

Komisija bo zahtevke za pregled, ki temeljijo na pooblastitveni uredbi STO, obdelala v razumnem roku. Pregled bo sprožen samo, če bo prejeta vloga ustrezno utemeljena. Obvestilo o začetku bo objavljeno v Uradnem listu Evropske unije, serija C.

Strani, ki zahtevajo pregled, se morajo zavedati, da lahko v primeru, če ugotovitve zahtevajo spremembo veljavnih ukrepov, take spremembe povzročijo zmanjšanje ali povečanje ravni ukrepov.

Komisija si pridržuje pravico, da zaključi začeti pregled, tudi če stran, ki je pregled zahtevala, zahtevek umakne.

2. Ugotovitve v zvezi s členi 6.4, 6.2 in 2.4 Protidampinškega sporazuma STO glede nekaterih vidikov ugotovitve dampinga v preiskavi o pritrdilnih elementih

Komisija namerava v skladu s poročili DSB vsem zainteresiranim stranem, ki so sodelovale v preiskavi o pritrdilnih elementih, ponovno razkriti natančnejše informacije o značilnostih izdelka, ki so bile pomembne pri določanju normalne vrednosti, ki se je uporabila v pri primerjavi z zadevnim izdelkom. Zainteresirane strani bodo pozvane k predložitvi pripomb glede tega ponovnega razkritja. Prejete pripombe bodo pregledane, ugotovitve, ki izvirajo iz njih, pa bodo razkrite vsem zainteresiranim stranem, ki so sodelovale v preiskavi o pritrdilnih elementih.

3. Ugotovitve v zvezi s členom 4.1 Protidampinškega sporazuma STO glede opredelitev industrije Unije

Komisija namerava v skladu s poročili DSB ponovno proučiti opredelitev industrije Unije in stopnjo reprezentativnosti navedene industrije ter ugotoviti, ali delež proizvodnje pritrdilnih elementov navedene industrije v primerjavi s celotno ocenjeno proizvodnjo predstavlja večji delež v smislu Protidampinškega sporazuma STO, ob upoštevanju vseh veljavnih predložitev, prejetih od proizvajalcev EU, ki so se javili v roku iz obvestila o začetku (5). Rezultate bo razkrila vsem zadevnim zainteresiranim stranem, ki so se javile v času preiskave o pritrdilnih elementih in bodo lahko predložile pripombe.

4. Ugotovitve v zvezi s členom 3.1 in členom 3.2 Protidampinškega sporazuma STO glede upoštevanja obsega dampinškega uvoza v preiskavi o pritrdilnih elementih

Komisija namerava na podlagi poročil pregledati oceno škode, pri čemer namerava izključiti uvoz, za katerega ni bil ugotovljen damping. Rezultate bo razkrila vsem zadevnim zainteresiranim stranem, ki so se javile v času preiskave o pritrdilnih elementih in bodo lahko predložile pripombe.

5. Ugotovitve v zvezi s členom 3.1 in členom 3.5 Protidampinškega sporazuma STO glede analize vzročne zveze

Komisija namerava v skladu s poročili DSB ponovno oceniti, ali je dampinški uvoz povzročil škodo industriji Unije ob upoštevanju izvozne sposobnosti industrije EU namesto Eurostatovih splošnih izvoznih statističnih podatkov. Rezultate bo razkrila vsem zadevnim zainteresiranim stranem, ki so se javile v času preiskave in bodo lahko predložile pripombe.

6. Ugotovitve v zvezi s členom 6.5 in členom 6.5.1 Protidampinškega sporazuma STO glede obdelave zaupnih podatkov

Komisija namerava v skladu s poročili dva pomembna proizvajalca Unije pozvati, naj predložita ustrezni izjavi z razlogi, zakaj zaupne informacije niso bile predstavljene v nezaupnem povzetku. Prav tako namerava Komisija razkriti prvotno predstavljene Eurostatove podatke o celotni proizvodnji pritrdilnih elementov v EU. Komisija bo zainteresirane strani, ki so se javile v času preiskave, pravočasno obvestila, da pregledajo nezaupen dokument in jih pozvala, naj predložijo pripombe.

7. Druga priporočila in sklepi

Komisija namerava upoštevati pripombe strani iz preiskave o pritrdilnih elementih, ki trdijo, da je nanje negativno vplivalo razkritje ugotovitev glede tržnogospodarske obravnave ali glede katerih koli drugih priporočil in sklepov DSB.

V skladu s členom 3 pooblastitvene uredbe STO vsi ukrepi, sprejeti po pregledu in v skladu z navedeno uredbo, ne bodo veljali za nazaj.

Na pravico do predložitve zahteve za vmesni pregled v skladu s členom 11(3) osnovne protidampinške uredbe EU to ne vpliva.

8. Pooblaščenec za zaslišanje

Zainteresirane strani lahko zahtevajo posredovanje pooblaščenca za zaslišanje iz GD za trgovino. Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in zahtevke tretjih oseb za zaslišanje. Pooblaščenec za zaslišanje lahko s posamezno zainteresirano stranjo organizira zaslišanje in nastopi kot posrednik, da se v celoti upoštevajo njene pravice do obrambe.

Zahtevek za zaslišanje pri pooblaščencu za zaslišanje je treba vložiti pisno in navesti razloge zanj.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/tackling-unfair-trade/hearing-officer/index_en.htm

9. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (6).

(1) UL L 201, 26.7.2001, str. 10.

(2) STO, Poročilo pritožbenega organa, AB-2011-2, WT/DS397/AB/R, 15. julij 2011. STO, Poročilo ugotovitvenega sveta, WT/DS397/R, 29. september 2010. Poročila so na voljo na spletišču STO (http://www.wto.org/english/tratop_e/dispu_e/cases_e/ds397_e.htm).

(3) UL L 343, 22.12.2009, str. 51.

(4) UL L 29, 31.1.2009, str. 1.

(5) UL C 267, 9.11.2007, str. 31.

(6) UL L 8, 12.1.2001, str. 1.